**RELACION**

**PËR**

**PROJEKTVENDIMIN**

PËR MIRATIMIN E DISA SHTESAVE DHE NDRYSHIME NË VENDIMET E KËSHILLIT TË MINISTRAVE PËR TË SIGURUAR THJESHTËZIMIN E PROCEDURAVE DHE LEHTËSIMIN E OFRIMIT TË SHËRBIMEVE PUBLIKE TË OFRUARA NGA SISTEMI MINISTROR I MINISTRISË SË turizmit dhe mjedisit

1. **QËLLIMI I PROJEKTAKTIT DHE OBJEKTIVAT QË SYNOHEN TË ARRIHEN**

Ky projektvendim ka për objekt miratimin e shtesave dhe ndryshimeve në 3 (tre) vendimet e Këshillit të Ministrave, konkretisht: vendimit nr. 641, datë 1.10.2014 “Për miratimin e rregullave për eksportin e mbetjeve dhe kalimin tranzit të mbetjeve jo të rrezikshme e të mbetjeve inerte”, vendimit nr. 371, datë 11.6.2014 “Për miratimin e rregullave për dorëzimin e mbetjeve të rrezikshme dhe të dokumentit të dorëzimit të tyre” dhe vendimit nr. 229, datë 23.4.2014, “Për miratimin e rregullave për transferimin e mbetjeve jo të rrezikshme dhe informacionit që duhet të përfshihet në dokumentin e transferimit”, të Këshillit të Ministrave, të ndryshuar, me qëllim thjeshtëzimin e procedurave dhe lehtësimin e ofrimit të shërbimeve publike, të ofruara nga sistemi ministror i Ministrisë së Turizmit dhe Mjedisit, për personat fizik dhe juridik në Republikën e Shqipërisë.

Në kuadër të reformës rregullatore për ofrimin e shërbimit *on-line* nëpërmjet portalit unik qeveritar ***“e- Albania***”, si dhe mbështetur në Urdhërin e Kryeministrit Nr. 153, datë 25.11.2019, “Për marrjen e masave dhe rregullimin e dispozitave ligjore për aplikimin e shërbimeve vetëm on-line, nga data 1.1.2020” dhe Urdhërin e Ministrit të Turizmit dhe Mjedisit, Nr. 392, datë 11.12.2019, “Për marrjen e masave dhe rregullimin e dispozitave ligjore për aplikimin e shërbimeve vetëm on-line, nga data 1.1.2020”, është ndërmarrë nisma për ndryshimet e 3 akteve nënligjore, të sipërcituara, objekt të këtij projektvendimi, të cilat konsistojnë në:

* Ofrimin e shërbimit online, nëpërmjet *portalit unik qeveritar “e – Albania*”, të dhënies së autorizimit të ministrit përgjegjës për mjedisin, për eskportin e mbetjeve dhe kalimin tranzit të mbetjeve jo të rrezikshme apo inerte përfshirë edhe raportimet online nga subjektet gjatë afatit të përcaktuar në autorizim;
* në shkurtimin e afateve kohore për pajisjen me autorizim dhe me kod unik të të personave fizik dhe juridik;
* përmirësimin e procedurave të mbledhjes dhe menaxhimit të të dhënave nga transferimi i mbetjeve të rrezikshme dhe jo të rrezikshme, nga Agjencia Kombëtare e Mjedisit, në zbatim të legjislacionit të mbetjeve.

1. **VLERËSIMI I PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN**

**ANALITIK TË AKTEVE DHE DOKUMENTE TË TJERA POLITIKE**

Miratimi i këtij projektvendimi është parashikuar në Programin e Përgjithshëm Analitik të Projektakteve të Këshillit të Ministrave për vitin 2024, miratuar me VKM-në nr. 790, datë 28.12.2023, “Për miratimin e Programit të Përgjithshëm Analitik të projektakteve, që do të paraqiten për shqyrtim në Këshillin e Ministrave gjatë vitit 2024”.

Projektvendimi është në përputhje me Dokumentin e Politikave për 2020-2035, miratuar me VKM nr. 418, datë 27.05.2020, “Për miratimin e dokumentit të politikave strategjike dhe të planit kombëtar për menaxhimin e integruar të mbetjeve” si dhe në zbatim të reformës së derregullimit dhe riinxhinierimit.

1. **ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Ofrimi i shërbimit on-line nëpërmjet portalit unik qeveritar “***e-Albania”,*** do të ketë efekte pozitive që lidhen kryesisht me lehtësimin e procedurës për aplikim dhe me shkurtimin e afateve për pajisjen me autorizim, uljen e afateve të përpunimit dhe procesimit të kërkesës për aplikimin e pajisjes me kod unik dhe raportimet e tranferimeve të mbetjeve të rrezikshme dhe jo të rrezikshme online.

Konkretisht, nëpërmjet këtij projektvendimi do të realizohet raportimi online i transfertave të mbetjeve të rrezikshme dhe jo të rrezikshme, duke ndikuar pozitivisht në raportimin e të dhënave në kohë reale dhe pa kosto për subjektin; ulja e afateve të pajisjes me Kod Unik të subjekteve të cilët kryejnë grumbullim, krijim dhe transport të mbetjeve të rrezikshme dhe jo të rrezikshme. Gjithashtu procedura e dhënies së Kodit unik do të administrohet nga AKM.

1. **VLERËSIMI I LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi si akt nënligjor nxirret në harmoni të plotë me Kushtetutën si dhe në bazë dhe për zbatim të nenit 11, të ligjit nr. 43/2023, “Për qeverisjen e elektronike”, të pikës 11 të nenit 21, pikës 7 të nenit 26 dhe neneve 50 e 51, të ligjit nr. 10463, datë 22.9.2011, “Për menaxhimin e integruar të mbetjeve” i ndryshuar.

Gjithashtu ky projektvendim është në harmoni me detyrimet që rrjedhin nga Konventa e Bazelit, ku Shqipëria është palë e saj dhe nuk bie ndesh me legjislacionin në fuqi vendas dhe atë ndërkombëtar.

1. **VLERËSIMI I SHKALLËS SË PËRAFRIMIT ME *ACQUIS* TË BE (PËR PROJEKTAKET NORMATIVE)**

Projektvendimi nuk synon përafrim me Acquis të legjislacionit të BE.

1. **PËRMBLEDHJE SHPJEGUESE E PËRMBAJTJES SË DOKUMENTIT**

Projektvendimi është ndërtuar në 7 nene si më poshtë:

Në nenin 1 është përcaktuar objekti i këtij projektvendimi.

Në nenin 2 janë parashikuar shtesat dhe ndryshimet që do të konsistojnë në ***vendimin nr. 641, datë 1.10.2014,*** të Këshillit të Ministrave, të ndryshuar, të cilat lidhen me saktësimin e aktit të miratimit të Katalogut Shqiptar të Mbetjeve, dorëzimin e kërkesës së aplikimit nga subjekti nëpërmjet portalit unik qeveritar ***“e-Albania”*** si dhe rregullimi i procedurës së hedhjes nëpërmjet sistemit të dokumentave të nevojshme, për pajisjen me autorizim të eksporteve të mbetjeve të rrezikshme. Po ashtu është parashikuar qëtë dhënat e ruajtura sipas pikës 23, të vendimit, të raportohen në ministri dhe në Agjencinë Kombëtare të Mjedisit, çdo 6 (gjashtë) muaj gjatë afatit të autorizimit, nëpërmjet sistemit elektronik, i cili duhet të jetë i nënshkruar nga personi fizik/juridik. Raportimi i të dhënave të ruajtura sipas afatit të autorizimit, përbën kusht për shqyrtimin e aplikimit pasardhës. Ministria krijon Regjistrin Kombëtar të Eksportit të Mbetjeve për eksportin dhe tranzitin e mbetjeve. Formati i regjistrit dhe mënyra e administrimit të tij miratohen me urdhër të ministrit

Në nenin 3 janë parashikuar ndryshimet në ***vendimin nr. 371, datë 11.6.2014***, të Këshillit të Ministrave, të ndryshuar, të cilat konsistojnë në rregullimin e procesit të raportimit për mbetjet të rrezikshme, nëpërmjet sistemit *on-line* si dhe saktësimin e aktit të miratimit të Katalogut shqiptar të mbetjeve. Gjithashtu procedura e dhënies së Kodit unik do të administrohet nga AKM.

Në nenin 4 janë parashikuar ndryshimet në ***vendimin nr. 229, datë 23.4.2014***, të Këshillit të Ministrave, të ndryshuar, të cilat konsistojnë në rregullimin e procesit të raportimit për mbetjet jo të rrezikshme, nëpërmjet sistemit *on-line* si dhe saktësimin e aktit të miratimit të Katalogut shqiptar të mbetjeve. Gjithashtu procedura e dhënies së Kodit unik do të administrohet nga AKM.

Në nenin 5 janë parashikuar dispozitat kalimtare, ku procedurat e aplikimit sipas VKM-së nr. 641, datë 1.10.2014, të Këshillit të Ministrave, të ndryshuar, nëpërmjet portalit unik qeveritar *e – Albania*, hyn në fuqi në momentin e ngritjes së sistemit dhe deri në funksionimin e tij, dorëzimi i aplikimit si dhe tërheqja e autorizimeve, bëhet pranë ministrisë përgjegjëse për mjedisin.

Në nenin 6 janë përcaktuar organet zbatuese të këtij projektvendimi.

Në nenin 7 është përcaktuar hyrja në fuqi e vendimit pas botimit në “Fletoren zyrtare”.

**INSTITUCIONET DHE ORGANET QË NGARKOHEN PËR ZBATIMIN E AKTIT**

Për ndjekjen dhe zbatimin e këtij projektvendimi ngarkohen Ministria e Turizmit dhe Mjedisit, Agjencia Kombëtare e Mjedisit, Autoriteti Doganor dhe Agjencia Kombëtare e Shoqërisë së Informacionit.

1. **MINISTRITË, INSTITUCIONET DHE SUBJEKTET E TJERA QË KANË KONTRIBUAR NË HARTIMIN E PROJEKTAKTIT**

Për hartimin e këtij projektvendimi kanë kontribuar Drejtoria e Programimit, Standardizimit dhe Harmonizimit të Kuadrit Rregullator dhe Drejtoria e Ekonomisë Qarkulluese në Ministrinë e Turizmit dhe Mjedisit dhe Agjencia Kombëtare e Mjedisit. Ky projektvendim do të dërgohet për mendim tek Ministria e Drejtësisë, Ministria e Financave, Ministri i Shtetit për Sipërmarrjen dhe Klimën e Biznesit dhe Agjencia Kombëtare e Shoqërisë së Informacionit.

1. **RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Miratimi i projektvendimit nuk ka kosto mbi buxhetin e Ministrisë së Turizmit dhe Mjedisit dhe për rrjedhojë as në buxhetin e shtetit.

Nga ana financiare ky dokument ofron lehtësi, pasi kërkuesit do të mund ta kërkojnë ofrimin e shërbimit nëpërmjet platformës qeveritare “*e-Albania”*.

**PROPOZUESI**

**MINISTRI**

**MIRELA KUMBARO FURXHI**

Konceptoi: S. Pashaj, Specialiste

E.Kica, Specialiste

I. Çela, Përgjegjës

Pranoi: E. Arapi, Përgjegjës

E.Muca, Përgjegjës

Miratoi: E. Ramaj, Drejtor

E. Tarelli, Drejtor

Konfirmoi: A. Karaja, Drejtor i Përgjithshëm

L. Beqiraj, Agalliu, Sekretar i Përgjithshëm